欧阳修
读张李二生文赠石生先
先生二十年东鲁，能使鲁人皆好学。
其间张续与李常，剖琢珉石得天璞。
大圭虽不假雕瑑，但未磨礲出圭角。
二生固是天下宝，岂与先生私褚橐。
先生示我何矜夸，手携文编谓新作。
得之数日未暇读，意欲百事先屏却。
夜归独坐南窗下，寒烛青荧如熠爚。
病眸昏浊乍开缄，灿若月星明错落。
辞严意正质非俚，古味虽淡醇不薄。
千年佛老贼中国，祸福依凭群党恶。
拔根掘窟期必尽，有勇无前力何荦。
乃知二子果可用，非独词坚由志确。
朝廷清明天子圣，阳德汇进群阴剥。
大烹养贤有列鼎，岂久师门共藜藿。
予惭职谏未能荐，有酒且慰先生酌。